**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.04.2020, ora 08.00 – 16.04.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.04.2020, ora 7.00**

**RÂURI**

**Debitele au fost,** **în general, staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Bistriţa şi cursul inferior al Jiului, unde au fost în creştere datorită cedării apei din stratul de zăpadă şi propagării.

Debitele se situează la valori sub 30% din normalele lunare, mai mari (în general la valori cuprinse între 30-90%) pe râurile din bazinele hidrografice: Vișeu, Someșul Mare, Someșul Mic, Crișul Repede, Arieș, bazinul superior al Mureșului, bazinul superior și mijlociu al Jiului, pe unii afluenți ai Oltului inferior (Olănești, Govora, Bistrița, Luncavăţ), pe Teleorman, Neajlov, pe cursul mijlociu și inferior al Dâmboviței și pe râurile din Dobrogea.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare**, exceptând cursul mijlociu şi inferior al Someşului, cursurile inferioare ale Crasnei şi Barcăului şi cursul Bistriţei, unde vor fi în creştere datorită cedării apei din stratul de zăpadă şi propagării şi râurile din bazinele Vişeu, Iza, Tur, Someşul Mare, Someşul Mic, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 15-16.04.2020 **a fost staţionar, având valoarea de 3200 m3/s**, sub media multianuală a lunii **aprilie (7900 m3/s).**

În aval de Porţile de Fier debitele vor fi, în general, în scădere.

**Debitul la intrarea în ţară** (secţiunea Baziaş) **va fi în uşoară scădere (3150 m3/s).**

În aval de Porţile de Fier debitele vor fi în scădere pe sectoarele Gruia-Calafat şi Giurgiu-Tulcea şi staţionare pe sectorul Bechet-Zimnicea.

**2.** **Situaţia meteorologică în intervalul 15.04.2020, ora 08.00 –16.04.2020, ora 06.00**

**În ţară,** valorile termice au scăzut semnificativ față de ziua precedentă și în partea de sud și centru a teritoriului, astfel încât la nivelul întregii țări acestea au caracterizat o vreme mai rece decât în mod obișnuit. Cerul a fost variabil, cu înnorări în primele ore ale zilei în regiunile sudice, unde a mai plouat slab (pe spații mici în Oltenia și cu totul izolat în Muntenia), iar pe parcursul nopții a devenit mai mult senin. Vântul a suflat slab și moderat, cu intensificări izolate în est, sud-est, precum și pe crestele montane. Stratul de zăpadă era prezent pe arii restrânse în zona montană înaltă și măsura pe platformele stațiilor meteorologice până la 170 cm în Masivul Făgăraș, la peste 2000 m altitudine. Temperaturile maxime s-au încadrat între 7 grade la Joseni și 16 grade la Focșani, Ianca și Băile Herculane, iar la ora 06.00 se înregistrau temperaturi cuprinse între -3 grade la Câmpeni, Toplița, Târgu Lăpuș și Vărădia de Mureș și 9 grade la Adjud. În ultimele ore ale intervalului s-a produs brumă, izolat, în Transilvania, Crișana, Banat și nordul Olteniei.

**La Bucureşti,** vremea s-a răcit accentuat față de ziua anterioară și a devenit mai rece decât în mod normal. Cerul a avut înnorări trecătoare ziua, iar noaptea a fost mai mult senin. Vântul a suflat slab și moderat. Temperatura maximă a fost de 12 grade la Afumați și de 13 grade la Filaret și Băneasa, iar la ora 06.00 se înregistrau 0 grade la Băneasa și 3 grade la Afumați și Filaret.

**3. Prognoza meteorologică în intervalul 16.04.2020, ora 08.00–17.04.2020, ora 8.00**

**În ţară,** vremea va fi frumoasă și se va încălzi față de intervalul precedent, însă dimineaţa va fi încă răcoroasă în majoritatea regiunilor. Cerul va fi mai mult senin, iar vântul va sufla slab şi moderat, cu unele intensificări la munte (mai ales în zona înaltă a Carpaţilor Orientali), dar pe suprafețe mai mici în a doua parte a zilei și în estul și sud-estul teritoriului. Temperaturile maxime, peste mediile multianuale în special în regiunile estice, se vor situa între 14 şi 24 de grade, iar cele minime între 1 și 10 grade, mai scăzute în depresiuni, unde se va forma brumă.

**La Bucureşti,** vremea va fi frumoasă și se va încălzi, astfel încât valorile termice diurne se vor situa ușor peste mediile climatologice ale perioadei. Cerul va fi mai mult senin, iar vântul va sufla slab şi moderat, cu ușoare intensificări în a doua parte a zilei. Temperatura maximă va fi de 20...21 de grade, iar cea minimă de 6...7 grade, mai scăzută în zona preorăşenească, spre 3 grade.

**4. Buletin nivometeorologic pentru perioada 15-17.04.2020**

**Prognoza vremii în intervalul 15.04.2020, ora 21:00-17.04.2020, ora 21:00**

Vremea se va încălzi și va fi în general frumoasă. Cerul va fi variabil. Vântul va sufla slab și moderat, cu intensificări de 60-70 km/h pe creste, spulberând trecător zăpada. Izolat se va semnala ceață pe creste, asociată și cu depuneri de chiciură.

**Temperaturi prognozate în intervalul 15.04.2020, ora 21:00-16.04.2020, ora 21:00:**

**Peste 1800 m:** temperaturi minime: -9…-6 gr.C; temperaturi maxime: 2…7 gr.C;

**Sub 1800 m:** temperaturi minime: -6…-1 gr.C; temperaturi maxime: 6…12 gr.C;

**Temperaturi prognozate în intervalul 16.04.2020, ora 21:00-17.04.2020, ora 21:00:**

**Peste 1800 m:** temperaturi minime: -3…1 gr.C; temperaturi maxime: 2…8 gr.C;

**Sub 1800 m:** temperaturi minime: -1…2 gr.C; temperaturi maxime: 8…15 gr.C;

**Vânt la peste 2000 m:** din sector nord-vestic cu 50-70 km/h;

**Izoterma de 0 grade**: la 1000 m în 15 aprilie, în urcare spre 3300 m pe 17 aprilie.

**Evoluția stratului de zăpadă și a riscului de avalanșă**

**Munții Bucegi RISC MODERAT (2)**

La peste 1800 m, la suprafață regăsim un strat de zăpadă proaspătă de 5-10 cm depus peste zăpada

veche înghețată. Pe văi și în zonele adăpostite sunt acumulări mai importante de zăpadă care pot depăși 1-1,5 m. Sub 1800 m stratul de zăpadă are dimensiuni mai reduse și este umezit.

Deși pe alocuri stratul nou depus depășește 10 cm, stratul de zăpadă râmâne în ansamblu stabilizat.

Insolația și temperaturile pozitive ce se vor înregistra în zilele următoare în jurul prânzului vor declanșa unele curgeri superficiale și avalanșe de mici dimensiuni, zăpada proaspăt depusă putând aluneca peste zăpada veche înghețată. În cazuri extrem de izolate se pot angrena și straturile mai vechi. Declanșarea avalanșelor este posibilă în cazuri izolate și la o supraîncărcare mare a stratului. Sub altitudinea de 1800 m stratul de zăpadă are dimensiuni reduse.

**Munții Făgăraș RISC ÎNSEMNAT (3)**

La peste 1800 m, la suprafață regăsim un strat de zăpadă proaspătă ce depășește pe alocuri 10-15 cm. La baza stratului predomină cristalele de tip cupă. Pe văi și în zonele adăpostite sunt acumulări mai importante de zăpadă. Sub 1800 m stratul de zăpadă are dimensiuni mai reduse și este umezit.

Se menține riscul de declanșare spontană de curgeri superficiale și avalanșe de topire din cauza

temperaturilor pozitive și a insolației din zilele următoare, ce vor determina umezirea zăpezii. În cazuri izolate se pot angrena și straturile mai vechi. Chiar și o supraîncărcare slabă poate duce la declanșarea avalanșelor. La suprafață vom întâlni cruste superficiale de îngheț-dezgheț. Sub altitudinea de 1800 m stratul de zăpadă are dimensiuni reduse. Avalanșele cu punct de plecare la peste 1800 m pot coborî la altitudini joase.

**Munții Parâng-Şureanu RISC MODERAT (2)**

La peste 1800 m, la suprafață regăsim câțiva cm de zăpadă proaspătă depuși peste zăpada veche

înghețată. Pe văi și în zonele adăpostite sunt acumulări mai importante de zăpadă.

Sub 1800 m stratul de zăpadă are dimensiuni mai reduse, până la lipsa totală a acestuia spre 1500 m, și este umezit.

Temperaturile pozitive și insolația din cursul zilelor următoare vor determina umezirea zăpezii proaspăt depuse și pot duce în continuare la curgeri superficiale și avalanșe de topire de mici dimensiuni. Supraîncărcările mari pot crește riscul declanșării avalanșelor. Sub altitudinea de 1800 m stratul de zăpadă are dimensiuni reduse.

**Munții Ţarcu-Godeanu RISC MODERAT (2)**

La peste 1800 m, la suprafață regăsim câțiva cm de zăpadă proaspătă depuși peste zăpada veche

înghețată. Pe văi și în zonele adăpostite sunt acumulări mai importante de zăpadă. Sub 1800 m stratul de zăpadă are dimensiuni mai reduse, până la lipsa totală a acestuia spre 1500 m, și este umezit.

Temperaturile pozitive și insolația din cursul zilelor următoare vor determina umezirea zăpezii proaspăt depuse și pot duce în continuare la curgeri superficiale și avalanșe de topire de mici dimensiuni. Supraîncărcările mari pot crește riscul declanșării avalanșelor. Sub altitudinea de 1800 m stratul de zăpadă are dimensiuni reduse.

**Munții Rodnei RISC MODERAT (2)**

La peste 1800 m, la suprafață regăsim un strat de zăpadă proaspătă ce atinge pe alocuri 10-20 cm. La baza stratului predomină cristalele de tip cupă. Pe văi și în zonele adăpostite sunt acumulări mai importante de zăpadă. Sub 1800 m stratul de zăpadă are dimensiuni mai reduse și este umezit.

Deși pe alocuri stratul nou depus atinge 10-20 cm, stratul de zăpadă râmâne în ansamblu stabilizat.

Insolația și temperaturile pozitive ce se vor înregistra în zilele următoare în jurul prânzului vor declanșa unele curgeri superficiale și avalanșe de mici dimensiuni, zăpada proaspăt depusă putând aluneca peste zăpada veche înghețată. În acest moment stratul de zăpadă e scăzut și e moderat stabilizat. Supraîncărcările mari pot crește riscul declanșării avalanșelor. Sub altitudinea de 1800 m stratul de zăpadă are dimensiuni reduse.

**Munții Călimani-Bistriței-Ceahlău RISC MODERAT (2)**

La peste 1800 m, la suprafață regăsim un strat de zăpadă proaspătă ce depășește pe alocuri 10 cm. La baza stratului predomină cristalele de tip cupă. Pe văi și în zonele adăpostite sunt acumulări mai importante de zăpadă. Sub 1800 m stratul de zăpadă are dimensiuni mai reduse și este umezit.

Deși pe alocuri stratul nou depus depășește 10 cm, stratul de zăpadă râmâne în ansamblu stabilizat.

Insolația și temperaturile pozitive ce se vor înregistra în zilele următoare în jurul prânzului vor declanșa unele curgeri superficiale și avalanșe de mici dimensiuni, zăpada proaspăt depusă putând aluneca peste zăpada veche înghețată. În acest moment stratul de zăpadă e scăzut și e moderat stabilizat. Supraîncărcările mari pot crește riscul declanșării avalanșelor. Sub altitudinea de 1800 m stratul de zăpadă are dimensiuni reduse.

**Munții Vlădeasa-Muntele Mare**

Ninsorile recente au adus câțiva cm de zăpadă proaspătă, care se vor topi zilele următoare. Stratul de zăpadă s-a topit în cea mai mare parte și se mai regăsește pe văi, în zonele umbrite sau adăpostite unde poate avea grosimi consistente.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.B.A. Mureș** informează că în data de 15.04.2020, în jurul orei 12:30, a fost semnalată o posibilă poluare a râului Mureș în zona unui pod din orașul Iernut, jud. Mureș. Personalul S.G.A. Mureș s-a deplasat la faţa locului pentru investigaţii, se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 14.04.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în data de 14.04.2020 la stația cu indicativul CT-1 (municipiul Constanța).**

1. **În domeniul solului şi vegetaţiei**

**Garda Forestieră Brașov:**

-informează despre un incendiu izbucnit la 13.04.2020, în jurul orei 13:10, în zona comunei Hoghilag, pe raza Ocolului Silvic Dumbrăveni, jud. Sibiu. Acesta a afectat o suprafață totală de 33,6 ha (28,6 ha de litieră și 5 ha terenuri din afara fondului forestier) și a fost stins în aceeași zi, la ora 20:30, de personalul silvic, pompierii civili și cetățeni;

-informează despre un incendiu izbucnit la 13.04.2020, în jurul orei 16:00, în zona satului Copșa Mare, comuna Biertan, pe raza Ocolului Silvic Dumbrăveni, jud. Sibiu. Acesta a afectat o suprafață totală de 3,5 ha (1,5 ha de litieră, 0,1 ha de plantații/regenerări naturale și 2 ha terenuri din afara fondului forestier) și a fost stins în aceeași zi, la ora 18:00, de personalul silvic și cetățeni;

-informează despre un incendiu izbucnit la 14.04.2020, în jurul orei 09:20, în zona satului Copșa Mare, comuna Biertan, pe raza Ocolului Silvic Dumbrăveni, jud. Sibiu. Acesta a afectat o suprafață totală de 6,04 ha (4 ha de litieră, 1,04 ha de plantații/regenerări naturale și 1 ha de terenuri din afara fondului forestier) și a fost stins în aceeași zi, la ora 13:30, de personalul silvic și cetățeni.

**Garda Forestieră Oradea:**

-informează despre un incendiu izbucnit la data de 13.04.2020, în jurul orei 07:30, în zona comunei Almașu, pe raza Ocolului Silvic Almaș, jud. Sălaj. Acesta a afectat o suprafață de 35,5 ha de litieră și a fost stins în aceeași zi, la ora 23:45, de personalul silvic, pompierii militari, polițiști și cetățeni;

-informează despre un incendiu izbucnit la 13.04.2020, în jurul orei 09:00, în zona localității Cuzăplac, pe raza Ocolului Silvic Almaș, jud. Sălaj. Acesta a afectat o suprafață de 1 ha de litieră și a fost stins în aceeași zi, la ora 13:00, de personalul silvic, pompierii militari, polițiști și cetățeni;

-informează despre un incendiu izbucnit la 13.04.2020, în jurul orei 09:45, în zona localității Cuzăplac, pe raza Ocolului Silvic Almaș, jud. Sălaj. Acesta a afectat o suprafață de 2,5 ha de litieră și a fost stins în aceeași zi, la ora 14:00, de personalul silvic, pompierii militari, polițiști și cetățeni;

-informează despre un incendiu izbucnit la 13.04.2020, în jurul orei 15:00, în zona localității Cuzăplac, pe raza Ocolului Silvic Almaș, jud. Sălaj. Acesta a afectat o suprafață de 2 ha de litieră și a fost stins în aceeași zi, la ora 22:00, de personalul silvic, pompierii militari, polițiști și cetățeni;

-informează despre un incendiu izbucnit la 13.04.2020, în jurul orei 14:00, în zona orașului Vașcău, pe raza Ocolului Silvic Crișul Negru Superior Lunca S.R.L., jud. Bihor. Acesta a afectat o suprafață de 3 ha de litieră și a fost stins în aceeași zi, la ora 21:40, de către personalul silvic, pompierii militari și cetățeni;

-informează despre un incendiu izbucnit la de 12.04.2020, în jurul orei 11:00, în zona comunei Ususău, pe raza Ocolului Silvic Lipova, jud. Arad. Acesta a afectat o suprafață de 10,5 ha de litieră și a fost stins în ziua de 13.04.2020, la ora 04:00, de personalul silvic, polițiști și cetățeni;

-informează despre un incendiu izbucnit la 12.04.2020, în jurul orei 11:00, în zona comunei Ususău, pe raza Ocolului Silvic Lipova, jud. Arad. Acesta a afectat o suprafață de 7 ha de litieră și a fost stins în aceeași zi, la ora 17:00, de personalul silvic, pompierii civili și cetățeni;

-informează despre un incendiu izbucnit lae 10.04.2020, în jurul orei 11:00, în zona comunei Gurahonț, pe raza Ocolului Silvic Gurahonț, jud. Arad. Acesta a afectat o suprafață de 8 ha de litieră și a fost stins în aceeași zi, la ora 18:00, de personalul silvic, pompierii civili, polițiști și cetățeni;

-informează despre un incendiu izbucnit în ziua de 05.04.2020, în jurul orei 19:30, în zona comunei Ileanda, pe raza Ocolului Silvic Ileanda, jud. Sălaj. Acesta a afectat o suprafață de 10 ha de litieră și a fost stins în ziua 06.04.2020, la ora 15:50, de personalul silvic, pompierii militari și cetățeni.

**Garda Forestieră Timișoara** informează despre un incendiu izbucnit la 13.04.2020, în jurul orei 16:00, în zona satului Vălișoara (comuna Balșa), pe raza Ocolului Silvic Geoagiu, jud. Hunedoara. Acesta a afectat o suprafață de 0,6 ha de litieră și a fost stins în data de 14.04.2020, la ora 18:00, de personalul silvic și cetățeni.

**A.R.B.D.D. Tulcea:**

-informează că la 15.04.2020, în jurul orei 11:30, a fost semnalat un incendiu de vegetație în desfășurare in Z.S.P. Canal Buhaz, pe raza Districtului Ecologic Murighiol-Sfântu Gheorghe, se va reveni cu informații;

-informează că la 15.04.2020, în jurul orei 12:30, a fost semnalat un incendiu de vegetație în desfășurare în zona dintre Canal Centură Litoral și malul mării, pe raza Districtului Ecologic Sulina, se va reveni cu informații;

-informează că la 15.04.2020, în jurul orei 13:30, a fost semnalat un incendiu de vegetație în desfășurare în zona Băltița-Beștepe, între localitățile Băltenii de Sus și Mahmudia, pe raza Districtului Ecologic Murighiol-Sfântu Gheorghe, se va reveni cu informații.

**G.N.M.-C.J. Prahova** informează că la 15.04.2020, în jurul orei 13:45, s-a produs o poluare cu produs petrolier a 3 mp de sol (șanţ cu lungimea de 6 m și lăţimea de 0,5 m) în zona localităţii Orzoaia de Jos (componentă a orașului Urlaţi) în urma unei avarii la conducta Conpet de la Depozit Urlaţi la Staţia Urlaţi. **Măsuri:** echipa de intervenţie Conpet a decopertat conducta în vederea reparării acesteia, urmând ca S.C. Envirotech S.R.L. sa ecologizeze zona afectată.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**A.N.A.R.** revine cu informaţii despre alunecarea de teren din orașul Azuga, jud. Prahova, din ziua de 10.04.2020, ce a condus la blocarea albiei râului Azuga.

În perioada 13-15.04.2020 s-a intervenit cu utilajele din dotarea S.G.A. Prahova pe toată lungimea alunecării, executându-se lucrări de deviere în albie pentru îndepărtarea cursului de apă de baza versantului în scopul asigurării secţiunii necesare scurgerii apei. Materialul rezultat a fost depus pe malul drept, în zona locuinţelor.

Formaţia de Intervenţie Rapidă S.G.A. Prahova execută în continuare lucrări cu un buldoexcavator şi un excavator cu braţ lung pentru mărirea secţiunii senalului în scopul asigurării tranzitării apei în eventualitatea creşterii debitului.

S.G.A. Prahova monitorizează nivelul râului şi evoluţia alunecării, se va reveni cu informaţii.

DIRECȚIA DE COMUNICARE